ga es bg es en da de et el de fr de hbs_lat it lv lt hu en nl pl pt ro sv sl fi sv ga ga ga ga ga ga ga ga ga ga ga ga ga ga ga ga ga ga ga pl ga ga ga ga ga ga de ga fr vep ga sk cy gd ga es ga en en de ga en tl ga en de fr
Spléachadh ar AN gCÓR DLÚTHPHÁIRTÍOCHTA EORPACH
Tá go leor daoine óga san Eoraip toilteanach obair nó obair dheonach a dhéanamh, i dtionscadail inar féidir leo cabhair a thabhairt, ar son dea-chúise agus chun dlúthpháirtíocht le daoine atá faoi mhíbhuntáiste a léiriú. Bíonn sé deacair teacht ar an deis chuí ar uairibh, áfach, agus is chuige sin a bunaíodh an Cór Dlúthpháirtíochta Eorpach.
Tabharfaidh an Cór Dlúthpháirtíochta Eorpach deis do dhaoine óga taithí luachmhar a fháil, a gcuid scileanna a fhorbairt agus beart a dhéanamh ar son na sochaí. Más duine óg thú atá ag iarraidh tionscnamh oibre deonaí nó tionscnamh saothair a dhéanamh, nó más eagraíocht thú atá ag iarraidh daoine óga a mhealladh chun a bheith páirteach i do ghníomhaíochtaí dlúthpháirtíochta, d’fhéadfadh an Cór Dlúthpháirtíochta Eorpach cabhrú leat.
San óráid a thug sé ar Staid an Aontais an 14 Meán Fómhair 2016 d’fhógair Uachtarán an Choimisiúin Eorpaigh, Jean-Claude Juncker, an rún a bhí aige Cór Dlúthpháirtíochta Eorpach a chur ar bun:
“… Tá go leor daoine óga san Eoraip a bhfuil tuiscint acu ar fhreagrachtaí sóisialta agus a dteastaíonn uathu beart a dhéanamh ar son na sochaí agus an dlúthpháirtíocht a chur chun cinn. Is féidir linn an deis sin a thabhairt dóibh ... Is í an dlúthpháirtíocht a choinníonn an tAontas le chéile ... Beidh daoine óga ar fud na hEorpa in ann cabhair a thabhairt sna háiteanna is mó ina bhfuil gá leis, beidh siad in ann gníomhú i gcás géarchéimeanna ... Beidh na daoine óga sin in ann a gcuid scileanna a fhorbairt agus ní hamháin go bhfaighidh siad obair as, ach sealbhóidh siad taithí luachmharar shaol an duine daonna dá bharr freisin.”
CAD É AN CÓR DLÚTHPHÁIRTÍOCHTA EORPACH? CAD ATÁ I gCEIST LEIS AN gCÓR DLÚTHPHÁIRTÍOCHTA EORPACH?
Tá dhá ghné chomhlántacha sa Chór Dlúthpháirtíochta Eorpach:
Is í an ghné oibre deonaí a thugann deis do dhaoine óga, i bhfoirm deontais, obair dheonach a dhéanamh ar bhonn lánaimseartha ar feadh tréimhse idir 2 mhí agus 12 mhí.
Is í an ghné saothair a thugann deis do dhaoine óga post, tréimhse oiliúna nó printíseacht a fháil i réimse leathan earnálacha a mbíonn gníomhaíochtaí dlúthpháirtíochta ar bun iontu, agus a bhíonn ag lorg daoine óga fíordhíograiseacha a bhfuil tuiscint acu ar fhreagrachtaí sóisialta.
Tá sé d’aidhm ag an gCór Dlúthpháirtíochta Eorpach deis a thabhairt do níos mó daoine óga páirt a ghlacadh i réimse leathan gníomhaíochtaí dlúthpháirtíochta, trí obair dheonach nó socrúchán oibre a dhéanamh d’fhonn dul i ngleic le dúshláin shóisialta ar fud an Aontais Eorpaigh.
CAD ATÁ I gCEIST LEIS AN gCÓR DLÚTHPHÁIRTÍOCHTA EORPACH?
Beidh cineálacha éagsúla gníomhaíochtaí agus tionscadal ar fáil do dhaoine óga i réimsí amhail oideachas, cúram sláinte, imeascadh sóisialta agus imeascadh sa mhargadh saothair, soláthar bia agus soláthar rudaí eile, tógáil dídine, tógáil láithreacha, athchóiriú agus bainistiú, glacadh agus imeascadh dídeanaithe agus imirceach, cosaint an chomhshaoil agus tubaistí nádúrtha a chosc.
Rachaidh an tionscnamh chun tairbhe do na daoine óga a ghlacfaidh páirt ann, ach rachaidh sé chun tairbhe freisin d’údaráis náisiúnta agus áitiúla, d’eagraíochtaí neamhrialtasach agus do chomhlachtaí, agus iad ag iarraidh dul i ngleic le raidhse mhór dúshlán agus géarchéimeanna. Beidh na heagraíochtaí atá rannpháirteach sa tionscnamh in ann oibriú i gcomhar leis an gCór Dlúthpháirtíochta Eorpaigh chun leasa na saoránach agus na sochaí ina hiomláine.
CATHAIN A BHEIDH AN CÓR FAOI LÁN SEOIL?
Is de réir a chéile a chuirfear an Cór Dlúthpháirtíochta Eorpach ar bun. Osclaíodh an córas clárúcháin an 7 Nollaig 2016 chun go bhféadfadh daoine óga a bhfuil suim acu sa tionscnamh clárú. Beidh an uirlis chlárúcháin ar fáil go luath d’eagraíochtaí. Beidh eagraíochtaí in ann bunachar an Chóir Dlúthpháirtíochta Eorpaigh a chuardach chun teacht ar dhaoine le bheith páirteach ina dtionscadail.
CONAS IS FÉIDIR LIOM A BHEITH RANNPHÁIRTEACH SA TIONSCNAMH, AGUS CÉN TAIRBHE A BHEIDH ANN DOMSA?
Is féidir le daoine óga atá idir 17 mbliana agus 30 bliain d’aois clárú don tionscnamh.
Tráth an chlárúcháin, iarrfar ort sonraí bunúsacha fút féin a thabhairt. Iarrfar ort tuilleadh sonraí a thabhairt ag céim níos faide anonn. Agus tú ag clárú, beidh tú in ann a shonrú cé na tíortha ar mian leat dul ag obair iontu, cé acu obair dheonach nó obair saothair is mian leat a dhéanamh, cé na cineálacha gníomhaíochtaí ar spéis leat iad agus cad iad na scileanna agus an taithí atá agat. Tá an uirlis chlárúcháin ar fáil i 24 theanga oifigiúla an Aontais Eorpaigh.
Tabharfaidh an Cór Dlúthpháirtíochta Eorpach deis do dhaoine óga cabhrú le daoine eile, ach anuas air sin tabharfaidh sé caoi dóibh oiliúint a fháil, faobhar a chur ar a gcuid scileanna agus taithí ar an saol a ghnóthú.
Bunús an ama íocfar costais lóistín, bia, taistil agus árachais daoine atá ar shocrúchán deonach don Chór Dlúthpháirtíochta Eorpach agus tabharfar airgead póca dóibh. I gcás socrúchán printíseachta agus tréimhsí oiliúna, is iondúil go n-íocfar costais taistil agus liúntas cothaithe. I gcás socrúchán fostaíochta sa Chór Dlúthpháirtíochta Eorpach, beidh conradh saothair ann i gcónaí agus íocfar an tuarastal i gcomhréir leis na dlíthe, na rialacháin agus na comhaontuithe comhchoiteanna áitiúla. Tabharfar teastas do na rannpháirtithe ar fad ina luafar na gníomhaíochtaí a rinne siad fad is a bhí siad rannpháirteach sa Chór Dlúthpháirtíochta Eorpach.
CONAS IS FÉIDIR LE M’EAGRAÍOCHT A BHEITH RANNPHÁIRTEACH?
Is gá do gach eagraíocht rannpháirteach — bíodh sí beag nó mór — glacadh le Cairt an Chóir, ina leagtar amach na príomhphrionsabail nach mór cloí leo. Ar na prionsabail sin tá gníomhaíochtaí a dhéanamh a thagann faoi raon feidhme an Chóir Dlúthpháirtíochta Eorpaigh agus rannpháirtithe a earcú a chláraigh ar shuíomh gréasáin an Chóir Dlúthpháirtíochta Eorpaigh. Chomh maith leis sin, cuirfidh an Chairt de cheangal ar eagraíochtaí deimhniú a thabhairt go ndearnadh an ghníomhaíocht, timpeallacht maireachtála agus oibre slán a chinntiú agus oiliúint agus tacaíocht leordhóthanach a chur ar fáil do rannpháirtithe i dtionscnamh an Chóir Dlúthpháirtíochta Eorpaigh chun gur féidir leo a gcúraimí a dhéanamh. Cuirfear eolas ar fáil freisin faoin gconradh dlúthpháirtíochta a bheidh le comhaontú idir daoine atá rannpháirteach sa Chór agus eagraíochtaí atá rannpháirteach sa Chór, comhaontú ina leagfar amach cearta agus freagrachtaí gach ceann de na páirtithe.
Tá fáil ar an bhfoilseachán seo i ngach teanga oifigiúil de chuid an Aontais Eorpaigh agus sna formáidí seo a leanas:
An measann tú go bhfuil an foilseachán seo úsáideach?
Cuir scéala chugainn: comm-publi-feedback@ec.europa.eu
e-mail Facebook Twitter GooglePlus LinkedIn
Ceisteanna faoin Aontas Eorpach?
Europe Direct — seirbhís eolais an Aontais Eorpaigh:
00 800 6 7 8 9 10 11,
Cuid é seo den tsraith “Spléachadh ar” arna cur amach ag an gCoimisiún Eorpach.
© An tAontas Eorpach, 2016
Gach grianghraf © An tAontas Eorpach mura dtugtar a mhalairt le fios.
Údaraítear athúsáid ar choinníoll go n-aithnítear an fhoinse. Tá an beartas athúsáide maidir le doiciméid de chuid an Choimisiúin Eorpaigh rialaithe ag Cinneadh 2011/833/AE (IO L 330, 14.12.2011, lch. 39). Chun grianghraif nó ábhar eile nach bhfuil faoi chóipcheart an Aontais a úsáid nó a atáirgeadh, ní mór cead a fháil go díreach ó shealbhóirí an chóipchirt.
Print ISBN 978-92-79-63719-3 ISSN 2529-2501 doi:10.2775/22162 NA-AS-16-001-GA-C
PDF ISBN 978-92-79-63709-4 ISSN 2529-2749 doi:10.2775/064491 NA-AS-16-001-GA-N
HTML ISBN 978-92-79-63987-6 ISSN 2529-2749 doi:10.2775/065692 NA-AS-16-001-GA-Q